ພວກນຳ​ທາງ​ປີນພູ ໃນເນປານ ຕັດສິນໃຈ ພາກັນ ນັດຢຸດງານ (ວີດີໂອ)
ສ່ວນໃຫຍ່ ຂອງພວກນຳ​ທາງ ​ໃນການປີນພູ Everest ຢູ່ເນປານ ​ໄດ້​ຕັດສິນ​ໃຈ ຢຸດເຊົາເຮັດວຽກ ຫລັງຈາກ ໄດ້ເກີດເຫດ ຫິມະເຈື່ອນຮ້າຍແຮງ.
ສ່ວນໃຫຍ່ຂອງພວກນຳທາງໃນການປີນພູຊາວ Sherpas ໃນເນປານໄດ້ຕັດສິນໃຈອອກໄປຈາກພູ Everest ສຳລັບ ລະດູການປີນພູປີນີ້ ຊຶ່ງກຳນົດ ຈະກວມໄປຈົນຮອດ ທ້າຍ ເດືອນພຶດສະພານັ້ນ ໂດຍປະຖິ້ມໃຫ້ພວກປີນພູຄ້າງແຮມ ຢູ່ຕາມແຄ້ມໃນເຂດຈ້າຍພູນັ້ນ ບໍ່ມີຄວາມແນ່ນອນວ່າ ແມ່ນຫຍັງຈະເກີດຂຶ້ນໃນຂັ້ນຕໍ່ໄປໃນຂ້າງໜ້າ ການເອົາບາດກ້າວດັ່ງກ່າວນີ້ ມີຂຶ້ນຫລັງຈາກໄດ້ເກີດຫິມະ ເຈື່ອນລົງມາຢ່າງຮ້າຍແຮງ ໃນວັນສຸກແລ້ວ ທີ່ໄດ້ສັງຫານ ຊາວ Sherpas 16 ຄົນ ໃນຂະນະທີ່ພວກເຂົາເຈົ້າກຳລັງ ພະຍາຍາມ ທີ່ຈະຕໍ່ສາຍເຊືອກ ແລະເສາະຫິມະ ພ້ອມທັງຕັດນ້ຳກ້ອນເພື່ອເຈາະເປັນທາງສຳລັບພວກປີນພູຕ່າງປະເທດ ໃນວັນອັງຄານວານນີ້ ທາງລັດຖະບານເນປານເບິ່ງຄືວ່າແມ່ນເຫັນພ້ອມກັບຄຳຮຽກ ຮ້ອງຂອງ ພວກ Sherpas ໃນການນັດຢຸດງານແບບຂົ່ມຂູ່ເຊັ່ນການຕັ້ງກອງທຶນເພື່ອຊ່ວຍບັນເທົາພວກທີ່ເສຍຊີວິດ ຫຼືບໍ່ກໍບາດເຈັບໃນອຸບປະຕິເຫດປີນພູນັ້ນ ແຕ່ວ່າກອງທຶນດັ່ງກ່າວ ແມ່ນຕ່ຳເກີນກວ່າຄວາມຮຽກຮ້ອງຕ້ອງການຂອງພວກ Sherpas ທີ່ຮ້ອງ ຮຽນໄປ ຫຼັງຈາກທີ່ໄດ້ເກີດຫິມະເຈື່ອນຢ່າງຮ້າຍແຮງແລ້ວ ທາງລັດຖະບານກ່າວວ່າ ຕົນຈະ ຈ່າຍເງິນ ໃຫ້ບັນດາຄອບຄົວຂອງຊາວ Sherpas ທີ່ໄດ້ເສຍຊີວິດໄປນັ້ນ ຄອບຄົວ ລະປະມານ 415 ໂດລ່າ ຊາວ Sherpas ເວົ້າວ່າ ພວກເຂົາເຈົ້າສົມຄວນທີ່ຈະໄດ້ ຮັບເງິນຫຼາຍກວ່ານີ້ ໂດຍ ຮຽກຮ້ອງໃຫ້ຈ່າຍເງິນປະກັນໄພຄ່າຫົວສູງຂຶ້ນ ໃຫ້ຄວາມ ຊ່ອຍເຫຼືອທາງການເງິນເພີ້ມຂຶ້ນ ສຳລັບຄອບຄົວທີ່ໄດ້ຮັບເຄາະ ແລະຮຽກຮ້ອງໃຫ້ ມີການອອກກົດໝາຍໃໝ່ ທີ່ຈະຄ້ຳປະກັນສິດທິ ຂອງພວກປີນພູເຫຼົ່ານີ້ນຳດ້ວຍ